Lees deur kleur bring kleur in onderrig | Netwerk24
Lees deur kleur bring kleur in onderrig
Deur Brümilda Swartbooi 10 Junie 2019 06:00
Laurrette Springveldt leer haar gr. 2-leerders met leermateriaal van Lees deur Kleur.Foto: Brümilda Swartbooi
’n Program wat ontwikkel is om kinders met disleksie te help lees, werk só goed dat dit nou sommer talle kinders aan die lees het.
’n Onderwyseres van Esselenpark Primêre Skool, Laurrette Springveldt, het haar liefde vir onderrig onlangs bewys toe sy uit haar eie sak die program Lees deur Kleur se leesmateriaal vir haar gr. 2-leerders gekoop het om hul leesvermoë te verbeter.
Die leesstelsel het gespruit uit die idee van ’n ma, Marelise Roberts, om haar dogter wat disleksies is, te help lees. Die stelsel help leerders om klanke te herken.
“Nadat ek meer daaroor gelees het, het ek gedink ek kan dit vir my gr. 2-klas gebruik. Ons het aan die begin van die tweede kwartaal daarmee begin. Ek het die ouers se toestemming by ’n oueraand gevra om die leerders vir twee dae per week vir 30 minute ná skool te hou om met die nuwe leesstelsel te werk,” vertel Springveldt.
Sy sê dié idee het net vrugte afge­werp. “Toe die kurrikulumadviseur my klas besoek, was hy in verwondering oor wat ek met die leerders se lees­vermoë in so kort tydjie vermag het. Die leerders ken hul enkel- en dubbelklanke,” sê Springveldt.
“Die leesstelsel bring die prentjies en kleure oor die kind se ervaringsveld.” Roberts, die brein agter die leestelsel, sê dit was juis die doel met die boek.
Roberts en haar woordvoerder, Johan Stuit, sê hulle hoop om meer kinders met die stelsel te help. “Ons wil die kinders van Worcester en ons eie gemeenskap help om sodoende die gemeenskap op te bou,” sê Stuit.
Hulle nooi ondernemings tot die voet­spoor om kinders te help lees, by te dra. Sakelui wat dalk wil help, is welkom om Stuit by 073 757 7451 te bel.
Lees meer in aanstaande week se uitgawe oor die suksesverhale van ouers wat die leesstelsel saam met hul kinders deurgewerk het.